Reuniune de urgenţă în Europa. Preţul la gaze a crescut cu 20% de marţi până miercuri.
Preşedinta Comisiei Europene a acuzat Rusia că a încercat să folosească gazul ca "instrument de şantaj". Ursula von der Leyen a numit acţiunea Rusiei "nejustificată şi inacceptabilă". UE a lucrat pentru a asigura livrări alternative şi "cele mai bune" niveluri posibile de stocare a gazelor.
Reuniune de urgenţă în Europa: preţul la gaze a crescut cu 20% de marţi până miercuri, după ce Rusia a tăiat livrările către Polonia şi Bulgaria pentru că nu au plătit în ruble. Germanii încearcă să găsească soluţii cu partenerii.Berlinul a declarat că discută decizia Gazprom din Rusia de a opri fluxurile de gaze către Polonia şi Bulgaria cu partenerii Uniunii Europene şi, deşi această mişcare este considerată a fi îngrijorătoare, securitatea aprovizionării este garantată în prezent, transmite Bloomberg."Per total, fluxurile de gaze sunt în prezent la un nivel stabil, dar monitorizăm situaţia foarte îndeaproape", a declarat miercuri Ministerul Economiei din Berlin într-o declaraţie trimisă prin e-mail, citat de Bloomberg, citat de Ziarul Financiar.Miercuri dimineaţa, Gazprom a emis o declaraţie în care a spus că a oprit livrările atât către Polonia, cât şi către Bulgaria – ambii mari consumatori de gaz rusesc – din cauza plăţilor care nu au fost efectuate în moneda rusă. A spus că livrările vor fi reluate odată ce aceste plăţi vor fi efectuate.Preţul contractelor futures, care urmăresc preţul en-gros al gazului din Europa, a crescut cu aproximativ 20%, iniţial, apoi a scăzut până la o creştere de 8%, la 106 euro/MWh. Preţurile sunt de peste şase ori mai mari decât acum un an, transmite Financial Times.Ursula von der Leyen, preşedinta Comisiei Europene, a acuzat Rusia că a încercat să folosească gazul ca "instrument de şantaj", după decizia Gazprom de a suspenda livrările.Într-o declaraţie, ea a numit acţiunea Rusiei "nejustificată şi inacceptabilă" şi spus că Rusia este un furnizor nesigur de gaze. Von der Leyen a spus că UE este pregătită pentru acest scenariu, pe măsură ce tensiunile cresc între Rusia şi Occident cu privire la invazia din Ucraina. UE a lucrat pentru a asigura livrări alternative şi "cele mai bune" niveluri posibile de stocare a gazelor, a adăugat ea.